Stjepan Deutsch
<s>Stjepan Deutsch (Petrinja, 26. 12. 1886 - Zagreb, 3. 4. 1959), zagrebački advokat, otac poznate jugoslavenske dječje glumice Lee Deutsch.</s><s>Jedini je od svoje porodice preživio Holokaust.</s>

<s>Biografija 
Dr. iur. Stjepan Deutsch je rođen 26. 12. 1886 godine u Petrinji, za vrijeme Austro-Ugarske Monarhije, u židovskoj porodici Šarlote i Lavoslava Deutscha.</s><s>Lavoslav Deutsch je bio petrinjski trgovac, predsjednik i član ravnateljstva "Štedionice" koji je uživao veliku popularnost u Petrinji.</s><s>Osim Stjepana, u braku Lavoslava i Šarlote se rodilo petero djece; četiri kćeri i jedan sin: Ivana, Gizela, Paula, Malvina i Josip.</s><s>Dr. Deutsch je pučku školu i nižu gimnaziju pohađao u Petrinji od 1896 do 1905 godine.</s><s>Svetozar Delić, prvi komunistički gradonačelnik Zagreba, mu je godinu dana bio suškolarac.</s><s>U isti razred sa dr. Deutschom je išla i njegova sestra Paula.</s><s>U Zagrebu je od 1905 do 1909 pohađao Višu gimnaziju, da bi potom upisao Pravni fakultet Sveučilišta u Zagrebu na kojem je diplomirao 1914 godine.</s><s>1911 godine trajno se preselio u Zagreb iznajmivši stan na Jelačićevom trgu 29 na II katu iznad Velike kavane.</s><s>1912 godine u Zagreb je doveo sestru Ivanu koja se zaposlila kao činovnica i stanovala na Ribnjaku 3. Dr. Deutsch se nakon fakulteta zaposlio kao odvjetnički prislušnik pri Zemaljskoj vladi Trojedne Kraljevine Hrvatske, Slavonije i Dalmacije.</s><s>Ubrzo je potom u Zagreb doveo i majku Šarlotu (udovu od 1902 godine), te je za nju i sestru Ivanu unajmio stan u Jurišićevoj ulici 24.</s><s>Dr. Deutsch je u međuvremenu završio studij s doktoratom i postao odvjetnički perovođa kod Zagrebačkog sudbenog stola.</s><s>1914 godine, početkom Prvog svjetskog rata, pozvan je u vojsku Austro-Ugarske Monarhije kao rezervni poručnik.</s><s>Dodijeljen je na rad u stožernoj službi, ali je zbog slabog vida ubrzo bio otpušten iz službe.</s><s>Po povratku iz vojske nastavio je rad na sudu.</s><s>Dok je još radio kao odvjetnički perovođa, dr. Deutsch je otvorio samostalnu odvjetničku kancelariju u Gajevoj ulici 1 u produžetku svog stana na Jelačićevom trgu.</s><s>Dr. Deutsch je bio izuzetno društven čovjek, uman i zanimljiv sugovornik.</s><s>Uz odvjetničku karijeru zanimao se za kazalište i fotografiju.</s><s>Često je zalazio u prostorije Židovskog gombalačkog i športskog društva Makabi u Palmotićevoj ulici 18, te posjećivao njihove društvene zabave.</s><s>Na jednoj takvoj maskiranoj zabavi, za Purim 1925 godine, upoznao je ljepuškastu i živahnu Ivku Singer, kćer zagrebačkog trgovca manufakturnom robom Milana Singera.</s><s>Njihove zajedničke šetnje do njezina stana na Trgu Franje Josipa (danas Tomislavov trg) stvorile su čvrstu vezu koja je ozakonjena 1. 10. 1925 godine u Izraelitičkom hramu (Zagrebačka sinagoga) u Strossmayerovoj ulici (danas Praška).</s><s>Kumovi su im bili ing. Zlatko Rosenberg i Ivkin brat, sudski pristav dr. Lavoslav Singer.</s><s>Iz tog braka rodilo mu se dvoje djece, kćer Lea i sin Saša.</s><s>Za vrijeme Drugog svjetskog rata i Holokausta, dr. Deutsch skupio je nešto svojih stvari i 21. 8. 1942 godine otišao u bolničku "ilegalu" u bolnicu Sestara milosrdnica.</s><s>U krugovima u kojima se kretao dr. Deutsch, smatralo kako režim Nezavisne Države Hrvatske (NDH) neće dirati žene i djecu, stoga je on prvi od svoje porodice potražio utočište od ustaškog progona.</s><s>Dr. Deutscha je od sigurne smrti spasio dr. Vilko Panac koji ga je smjestio u sobu s oboljelima od očnog trahoma, što je bila teška zarazna bolest, uzročnik sljepoće, koje su se i ustaše i Nijemci bojali, pa nisu onamo ni ulazili.</s><s>Dr. Deutsch je tijekom Holokausta izgubio cijelu porodicu, Lea je umrla (imala je slabo srce uslijed preboljene difterije u djetinjstvu) u stočnom vagonu na putu za koncentracijski logor Auschwitz, a supruga Ivka i sin Saša su ubijen u plinskoj komori odmah po dolasku u Auschwitz.</s><s>Dr. Stjepan Deutsch je umro u Zagrebu 3. 4. 1959 godine.</s><s>Pokopan je na židovskom dijelu zagrebačkog groblja Mirogoj, a na nadgrobnoj ploči je i Leina slika.</s>

<s>Reference</s>

<s>Literatura</s>

<s>Biografije, Petrinja
Jugoslavenski Jevreji
Austrougarski Jevreji
Diplomanti Pravnog fakulteta Sveučilišta u Zagrebu
Jugoslavenski advokati
Authority control</s>

